IL-25 Rapport annwali mill-Kummissjoni lill-Parlament Ewropew dwar l-attivitajiet Komunitarji ta’ antidumping, ta’ kontra s-sussidju u ta’ salvagwardja (2006) [SEG(2007) 1076] /* KUMM/2007/0479 finali */





[pic] | KUMMISSJONI TAL-KOMUNITAJIET EWROPEJ | Brussel 21.8.2007 KUMM(2007) 479 finali IL-25 RAPPORT ANNWALI MILL-KUMMISSJONI LILL-PARLAMENT EWROPEW dwar l-attivitajiet Komunitarji ta’ antidumping , ta’ kontra s-sussidju u ta’ salvagwardja (2006) [SEG(2007) 1076] Introduzzjoni Dan ir-rapport ta’ l-2006 huwa ppreżentat lill-Parlament Ewropew wara r-riżoluzzjoni tiegħu tas-16 ta' Diċembru 1981 dwar l-attivitajiet ta’ antidumping tal-Komunità, u r-rapport tal-Kumitat tiegħu fuq l-industrija, il-kummerċ estern, ir-riċerka u l-enerġija. Dan ir-rapport qasir jagħti ħarsa ġenerali lejn l-avvenimenti ewlenin matul l-2006, iżda huwa appoġġjat bħal fis-snin ta' qabel minn Dokument ta’ Ħidma ta' l-Istaff tal-Kummissjoni aktar dettaljat, flimkien ma' annessi dettaljati. Ir-rapport isegwi wkoll l-istess struttura ġenerali tad-Dokument ta’ Ħidma u l-intestaturi kollha tiegħu jistgħu jinstabu wkoll fih biex b’hekk tkun possibbli referenza ħafifa għal tagħrif aktar komprensiv. Ir-rapport attwali u d-Dokument ta’ Ħidma sħiħ huma disponibbli wkoll għall-pubbliku f'http://europa.eu.int/comm/trade/issues/respectrules/anti_dumping/legis/index_en.htm Dan ir-rapport jeħtieġ li jiġi kkunsidrat fuq l-isfond ġenerali tal-politika tal-kummerċ ta’ l-UE kif stipulat dan l-aħħar fil-Komunikazzjoni tal-Kummissjoni dwar “L-Ewropa Globali”[1]. F’dan il-kuntest il-Kummissjoni f’Diċembru 2006 adottat “ Green Paper ” fejn għamlet sejħa għal riflessjoni pubblika dwar kif l-UE tista' tagħmel l-aħjar użu mill-istrumenti ta’ difiża kummerċjali (TDI) f'kuntest ekonomiku globali li qed jinbidel. Ir-riżultati ta’ dan il-proċess se jkunu riflessi f'rapporti fil-ġejjieni. 1. Ħarsa Ġenerali lejn il-Leġiżlazzjoni L-investigazzjonijiet ta’ antidumping (AD), ta’ kontra s-sussidju (AS) u ta’ salvagwardja (SFG) jitwettqu fuq il-bażi ta’ Regolamenti bażiċi tal-Kunsill. Ħarsa ġenerali lejn il-leġiżlazzjoni attwali hija mogħtija fid-Dokument ta’ Ħidma. It-testi bażiċi AD u AS minn issa ’l quddiem se jissejħu “Regolament(i) bażiku/bażiċi”. 2. Kunċetti bażiċi L-intestatura 2 fid-dokument ta’ ħidma tagħti ħarsa ġenerali lejn it-terminoloġija u l-proċeduri użati fl-investigazzjonijiet tat-TDI. 3. Tnedija tal-proċess ta’ verifika tat-TDI Mill-aħħar verifika sostanzjali tat-TDI ta’ l-UE lura fl-1994, seħħew żviluppi importanti kemm fil-kuntest ekonomiku Ewropew kif ukoll f’dak globali. Sabiex tikkunsidra dawn il-bidliet u tara jekk humiex meħtieġa adattamenti eventwali, il-Kummissjoni fis-6 ta' Diċembru 2006 ppubblikat Green Paper [2] dwar it-tħaddim ta’ l-istrumenti ta’ difiża kummerċjali ta’ l-UE u nediet proċess ta’ riflessjoni pubblika ta’ tliet xhur mal-partijiet interessati. Il- Green Paper toħroġ mill-Komunikazzjoni riċenti dwar il-kompetittività esterna. Wara d-dibattitu pubbliku u wara li tkun evalwat ir-risposti li waslu, il-Kummissjoni se tikkomunika r-riżultati lill-partijiet interessati, tislet il-konklużjonijiet u, jekk ikun xieraq, tipproponi modifiki għall-istrumenti ta’ difiża kummerċjali ta’ l-UE. 4. TKABBIR Matul l-2006, il-Kummissjoni kompliet timplimenta Pjan ta’ Azzjoni biex tħejji għall-adeżjoni tal-Bulgarija u tar-Rumanija. Il-Pjan ta’ Azzjoni, li kien diġà mwaqqaf fl-2005, inkluda għadd ta’ attivitajiet simili għal dawk li l-Kummissjoni diġà organizzat fil-qasam tat-TDI f’rabta mat-tkabbir ta’ l-UE ta’ l-2004 (imsemmija fir-rapporti annwali ta’ l-2004 u l-2005). Bħal qabel, l-għan ta’ dawn l-attivitajiet kien li tkun żgurata l-integrazzjoni kemm jista’ jkun bla xkiel ta’ l-amministrazzjonijiet tal-pajjiżi ta’ adeżjoni fil-qasam tad-difiża kummerċjali. 5. Qagħda ta’ l-ekonomija tas-suq mifruxa fil-pajjiż (MES) Fil-kunċett, il-kriterji mifruxa mal-pajjiż għad-determinazzjoni ta’ jekk pajjiż għandux jitqies bħala ekonomija sħiħa tas-suq għall-għan ta’ investigazzjonijiet ta’ l-AD huma ispirati minn dawk li huma applikabbli għal kumpaniji individwali li jinsabu f’ekonomiji fi tranżizzjoni għal ekonomija tas-suq, li huma stipulati fl-Artikolu 2(7) tar-Regolament bażiku. Sar xogħol sinifikanti f’dan ir-rigward matul l-2006. B’mod partikolari, is-servizzi tal-Kummissjoni ħejjew it-tieni valutazzjoni tat-talba tal-Vjetnam għal MES fejn instab li l-Vjetnam għadu ma jissodisfax il-ħames kriterji biex jikseb l-MES. It-talba tar-Repubblika tal-Poplu taċ-Ċina waslet f’Settembru 2003 u valutazzjoni preliminari twettqet mill-Kummissjoni f’Ġunju 2004. Il-Grupp ta’ Ħidma ta’ Livell Għoli dwar l-MES, imwaqqaf wara l-laqgħa għolja bejn l-UE u ċ-Ċina, iltaqa’ darbtejn matul l-2006 u ffoka fuq l-isforzi ta’ riforma taċ-Ċina fil-qasam tas-setturi tal-kontabilità u tal-finanzi. Fil-laqgħa għolja bejn l-UE u ċ-Ċina f’Settembru 2006, iż-żewġ naħat esprimew is-sodisfazzjon tagħhom bil-progress tad-djalogu dwar il-qagħda ta’ l-ekonomija tas-suq u bil-grupp ta’ ħidma. Fil-laqgħa għolja s-servizzi tal-Kummissjoni qablu li jħejju aġġornament tal-valutazzjoni preliminari ta’ l-2004. Matul l-2006, kompla x-xogħol fuq talbiet għal MES mill-Mongolja, il-Każakstan u l-Armenja. Il-Kummissjoni analizzat it-tagħrif li kien għadu kif ġie mressaq u kompliet b’mistoqsijiet dwar kwistjonijiet li ma kinux indirizzati biżżejjed fit-tweġibiet. 6. Attivitajiet ta’ tagħrif u komunikazzjoni/ Kuntatti bilaterali Il- Helpdesk tad-Difiża Kummerċjali għal Intrapriżi Żgħar u ta’ Daqs Medju (SME), imwaqqaf f’Diċembru 2004, kompla bl-attività tiegħu billi jindirizza mistoqsijiet/problemi speċifiċi ta’ l-SME dwar l-istrumenti ta’ difiża kummerċjali. Il-Kummissjoni organizzat jew ħadet sehem ukoll f’9 seminars ta’ tagħrif għal operaturi ekonomiċi u amministraturi ta' pajjiżi terzi. 7. Ħarsa ġenerali lejn l-investigazzjonijiet u l-miżuri ta’ AD, As u SFG 7.1. Ġenerali Fi tmiem l-2006, il-Komunità kellha 134 miżura ta’ l-AD (ara l-Anness O) u 12-il miżura ta’ l-AS (ara l-Anness P) fis-seħħ. Fl-2006, 0.6% ta’ l-importazzjonijiet totali fil-Komunità kienu affettwati mill-miżuri ta’ l-AD jew ta’ l-AS. Jekk jogħġbok innota li d-dettalji fuq il-kwisjonijiet hawn isfel huma mogħtija fid-Dokument ta’ Ħidma mehmuż ma’ dan ir-rapport. Ir-referenzi għall-Annessi tad-Dokument ta’ Ħidma jistgħu jinstabu maġenb it-titoli. 7.2. Investigazzjonijiet ġodda (ara l-Annessi A sa E u l-Anness N) Fl-2006, inbdew 36 investigazzjoni[3]. Ġew imposti dazji proviżorji fi 13-il proċediment. Ġew konklużi tlettax-il każ bl-impożizzjoni ta’ dazji definittivi. Ġew konklużi tmintax-il proċedura mingħajr miżuri. 9 miżuri oħra antidumping tħallew jiskadu b’mod awtomatiku wara t-tul ta’ żmien tagħhom ta’ 5 snin. 7.3. Investigazzjonijiet ta’ verifika L-investigazzjonijiet ta’ verifika jkomplu jirrappreżentaw parti ewlenija mix-xogħol tas-servizzi tat-TDI. Kienu jirrappreżentaw aktar minn 63% ta’ l-investigazzjonijiet kollha li nbdew. It-Tabella 2 fid-Dokument ta’ Ħidma tipprovdi tagħrif statistiku għas-snin 2002-2006. 7.3.1. Verifiki ta’ l-iskadenza (ara l-Anness F) L-Artikoli 11(2) u 18 tar-Regolamenti bażiċi jipprovdu għall-iskadenza tal-miżuri wara ħames snin, sakemm verifika ta’ skadenza ma turix li għandhom jinżammu fil-forma oriġinali tagħhom. Matul l-2006, inbdew 12-il investigazzjoni ta’ verifika ta’ skadenza li minnhom 11 ikkonkludew li kien hemm bżonn li d-dazji jkomplu għal ħames snin oħra. Barra minn hekk, 8 verifiki ta’ skadenza kienu konklużi bit-terminazzjoni tal-miżuri. 7.3.2. Verifiki interim (ara l-Anness G) L-Artikoli 11(3) u 19 tar-Regolament bażiku jipprovdu għall-verifika tal-miżuri matul il-perjodu tagħhom ta' validità. Il-verifiki jistgħu jkunu limitati għal aspetti ta’ dumping /sussidjar jew ta’ ħsara. Matul l-2006, inbeda total ta’ 18-il verifika interim. Ħdax-il verifika interim ġew konklużi bil-konferma jew bl-emenda tad-dazju u 8 investigazzjonijiet ġew konklużi, u b’hekk intemmew il-miżuri. 7.3.3. Verifiki interim “oħrajn” (ara l-Anness H) Serje ta’ verifiki oħra, li ma jaqgħux taħt l-Artikoli 11(3) jew 19 tar-Regolamenti bażiċi jew li għalihom ma kien ippubblikat l-ebda avviż ta’ bidu fil-Ġurnal Uffiċjali, ġew konklużi matul l-2006. B’mod aktar speċifiku, dawn jikkonċernaw, inter alia , l-aċċettazzjoni, l-irtirar volontarju jew il-ksur ta’ l-impenji, it-talbiet ta’ esportaturi ġodda f’każijiet ta’ teħid ta’ kampjuni, is-sospensjoni ta’ miżuri, eċċ. 7.3.4. Verifiki ta’ esportaturi ġodda (ara l-Anness I) L-Artikoli 11(4) u 20 tar-Regolament bażiku jipprovdu rispettivament għal verifika ta’ "min hu ġdid” u verifika “aċċelerata” sabiex ikun stabbilit marġinu individwali ta' dumping jew dazju kompensatorju individwali għal esportaturi ġodda li jinsabu fil-pajjiż esportatur imsemmi li ma esportawx il-prodott matul il-perjodu ta' investigazzjoni. Dawn l-esportaturi għandhom juru li huma esportaturi ġodda ġenwini u li huma bdew fil-fatt jesportaw lejn il-Komunità wara l-perjodu ta’ investigazzjoni. Bħala tali, id-dazju individwali, li normalment ikun inqas mid-dazju għall-pajjiż kollu, jista' jiġi kkalkolat għalihom. Fl-2006, inbdiet verifika waħda ta’ esportatur ġdid. Żewġ investigazzjonijiet, li waħda minnhom kienet verifika aċċelerata, ġew konklużi. Investigazzjoni waħda ntemmet biex b’hekk inżamm il-livell oriġinali tad-dazju. 7.3.5. Investigazzjonijiet ta’ assorbiment (ara l-Anness J) Meta jkun hemm tagħrif biżżejjed li juri li, wara l-perjodu ta’ l-investigazzjoni oriġinali u qabel jew wara l-impożizzjoni tal-miżuri, il-prezzijiet ta’ esportazzjoni naqsu jew li ma kienx hemm moviment jew moviment biżżejjed fil-prezzijiet ta’ bejgħ mill-ġdid jew fil-prezzijiet tal-bejgħ sussegwenti tal-prodott importat fil-Komunità, tista’ tinfetaħ verifika ta' “assorbiment" sabiex jiġi eżaminat jekk il-miżura kellhiex effetti fuq il-prezzijiet imsemmija hawn fuq. Il-marġini ta’ dumping jistgħu għaldaqstant jiġu kkalkolati mill-ġdid u d-dazju jiġi miżjud biex jitqiesu dawn il-prezzijiet ta’ esportazzjoni aktar baxxi. Il-possibbiltà ta’ verifiki ta’ “assorbiment” hija inkluża fl-Artikoli 12 u 19(3) tar-Regolamenti bażiċi. Fl-2006, inbdew 2 investigazzjonijiet ta' kontra l-assorbiment u waħda ġiet konkluża mingħajr żieda tad-dazju. 7.3.6. Investigazzjonijiet ta' evażjoni (ara l-Anness K) Il-possibbiltà li investigazzjonijiet jinfetħu mill-ġdid f’ċirkustanzi fejn tittella’ evidenza li turi li l-miżuri qegħdin jiġu evitati hija prevista fl-Artikoli 13 u 23 tar-Regolamenti bażiċi. Fl-2006, inbdew 2 investigazzjonijiet. Tlieta ġew konklużi b’estensjoni tad-dazju u waħda mingħajr l-estensjoni tad-dazju. 7.4. Investigazzjonijiet ta' salvagwardja (ara l-Anness L) Matul l-2006, l-investigazzjoni fuq il-frawli ffriżat intemmet mingħajr l-impożizzjoni ta’ miżuri. Fi tmiem l-2006, miżura waħda biss ta’ salvagwardja kienet għadha fis-seħħ, jiġifieri dik fuq l-importazzjoni ta’ ċertu frott taċ-ċitru. 8. Infurzar tal-miżuri AD/AS 8.1. Miżuri ta’ segwitu L-attivitajiet ta’ segwitu li għandhom x’jaqsmu ma’ miżuri fis-seħħ kienu ċċentrati fuq erba’ oqsma ewlenin: (1) biex jipprevjenu l-frodi; (2) biex jimmonitorjaw il-flussi tal-kummerċ u l-iżviluppi tas-suq; (3) biex itejbu l-effettività bl-istrumenti xierqa u (4) biex jirreaġixxu għal prassi irregolari. Dawn l-attivitajiet ippermettew lis-servizzi tat-TDI li jkunu aktar proattivi milli sempliċiment reattivi fil-qasam ta’ l-infurzar. 8.2. Monitoraġġ ta’ l-impenji (ara l-Annessi M u Q) Il-monitoraġġ ta’ l-impenji jifforma parti mill-attivitajiet ta’ infurzar, minħabba li l-impenji huma forma ta’ miżuri ta’ AD jew AS. Huma aċċettati mill-Kummissjoni jekk din tkun sodisfatta li jistgħu jeliminaw effettivament l-effetti ta’ ħsara tad- dumping jew ta’ l-issussidjar. Fil-bidu ta’ l-2006, kien hemm impenji fis-seħħ li kienu aċċettati minn 40 kumpanija. Matul l-2006, seħħew il-bidliet li ġejjin lill-portafoll ta’ l-impenji: intemmu l-impenji ta’ 22 kumpanija u ġew aċċettati 24 offerta għal impenji. Dan itella’ n-numru totali ta' impenji fis-seħħ fi tmiem l-2006 għal 43. 9. Rifużjonijiet (ara l-Anness U) L-Artikoli 11(8) u 21(1) tar-Regolamenti bażiċi jippermettu lill-importaturi li jitolbu r-rimbors tad-dazji rilevanti miġbura fejn jintwera li l-marġinu ta’ dumping /sussidju, li fuq il-bażi tiegħu ġew imħallsa d-dazji, kien eliminat jew imnaqqas għal livell aktar baxx minn dak tad-dazju fis-seħħ. Matul l-2006, tressqu 19-il talba ġdida għal rifużjoni. Ingħalqu tlettax-il każ, ġew mogħtija rifużjoni sħiħa u tliet rifużjonijiet parzjali u ġew miċħuda żewġ talbiet għal rifużjoni. 10. Stħarriġ ġudizzjarju: deċiżjonijiet mogħtija mill-Qorti tal-Ġustizzja (CoJ) / Qorti tal-Prim'Istanza (CFI) Fl-2006, ingħataw 6 sentenzi marbuta ma’ l-AD jew ma’ l-AS mill-Qorti tal-Prim'Istanza (l-ebda waħda mill-Qorti tal-Ġustizzja). Barra minn hekk, f’4 każijiet, l-applikazzjonijiet ġew irtirati mill-applikanti. Jingħata sommarju dettaljat tas-sentenzi fid-Dokument ta’ Ħidma. Fl-2006 tressqu 19-il każ ġdid, 17 quddiem is-CFI u 2 quddiem is-CoJ. Lista ta’ każijiet ta’ l-AD/AS li tressqu quddiem is-CFI u s-CoJ li kienu għadhom pendenti fi tmiem l-2006 tingħata fl-Anness S tad-Dokument ta’ Ħidma. 11. Attivitajiet fil-qafas ta’ l-Organizzazzjoni Dinjija tal-Kummerċ (WTO) 11.1. Soluzzjoni ta’ tilwim fil-qasam ta’ l-AD, l-AS u l-SFGs Id-WTO tipprovdi għal proċedura rigoruża għas-soluzzjoni ta’ tilwim bejn Membri tad-WTO fir-rigward ta' l-applikazzjoni tal-ftehimiet tad-WTO. Fil-każ tas-salamun, twaqqaf bord fit-22 ta' Ġunju u fit-2 ta’ Awissu 2006 ġie deċiż min kienu se jkunu l-membri tiegħu. In-Norveġja għażlet li tkun ta’ sfida għal firxa wiesgħa ħafna ta’ aspetti tal-proċediment ta’ antidumping ikkonċernat – minn dumping minħabba ħsara, kawżalità għall-forma tal-miżuri. Wara l-ewwel sottomissjonijiet bil-miktub miż-żewġ partijiet tat-tilwima, l-ewwel laqgħa sostantiva tal-bord mal-partijiet u ma’ partijiet terzi saret fit-12 u fit-13 ta' Diċembru 2006. Ir-rapport finali tal-bord huwa mistenni li joħroġ f’Lulju 2007, u wara dan iż-żewġ partijiet ikollhom il-possibbiltà ta' appell. Id-dettalji qed jingħataw fid-Dokument ta’ Ħidma mehmuż ma’ dan ir-rapport. 11.2. Attivitajiet oħra tad-WTO Fl-2006, in-negozjati dwar l- antidumping , is-sussidji industrijali u s-sussidji għas-sajd kienu intensifikati u approfonditi bid-diskussjoni dwar proposti li joffru testi ġuridiċi konkreti għal bidliet possibbli. Dwar l- antidumping , il-Komunità ppreżentat proposti marbuta ma’ aktar skrutinju ta’ inizjazzjonijiet minn grupp ta’ esperti u ma’ mekkaniżmu ta’ trasparenza regolari fil-Kumitat ta’ l- Antidumping ta’ Prassi tal-Pajjiżi Utenti. Dwar is-sussidji għas-sajd, il-pożizzjoni “intermedjarja” kif riflessa fil-proposti ppreżentati mill-Komunità kompliet tilqa’ l-appoġġ minn għadd dejjem jikber ta' pajjiżi. Il-Komunità wkoll appoġġjat il-mekkaniżmu qawwi ta' infurzar u trasparenza li għandu jiżgura li kull dixxiplina ġdida tiġi fil-fatt implimentata minn kulħadd. L-UE ppreżentat proposta testwali fuq dawn iż-żewġ aspetti f'April 2006. Dwar is-sussidji industrijali, id-diskussjonijiet gradwalment iffukaw fuq għadd limitat ta' kwistjonijiet sostantivi, inkluża l-prassi ta' sussidjar indirizzata mill-UE fil-proposta testwali tagħha f’April 2006. Madankollu, peress li d-differenzi bejn l-atturi ewlenin baqgħu kbar wisq, id-Direttur Ġenerali tad-WTO ddeċieda li jissospendi n-negozjati fl-oqsma kollha f’Lulju 2006. Ix-xogħol tekniku informali reġa' beda fil-ħarifa ta’ l-2006. Dwar l- antidumping , il-Komunità baqgħet waħda mill-aktar membri attivi fil-grupp ta' ħidma dwar kwestjonarji u linji ta' verifika, li kien inħoloq fuq inizjattiva tagħna u huwa ppresedut minn uffiċjal tal-Kummissjoni. Fir-rigward tas-sussidji, il-kuntatti informali bejn l-atturi ewlenin żguraw li dan il-qasam ta’ negozjar, b’mod partikolari il-kwistjonijiet promossi mill-UE, jitħalla fuq il-mejda malli jerġgħu jibdew in-negozjati. Waqt li kienu qegħdin iseħħu dawn l-attivitajiet, kien qiegħed isir ix-xogħol regolari tal-Kumitati ta' l- Antidumping , tas-Sussidji u tas-Salvagwardja. 12. KONKLUżJONI Is-sena 2006 kienet ikkaratterizzata, meta mqabbla mas-snin ta’ qabel, minn żieda fl-għadd ta’ każijiet mibdija u wkoll minn żieda fl-għadd ta’ investigazzjonijiet li ntemmu mingħajr l-impożizzjoni ta’ miżuri. Kienet sena medja f’termini ta’ miżuri imposti. Kienet sena “mimlija” f’għadd ta’ aspetti oħra, bħat-tħejjija għal iżjed tkabbir ta’ l-UE fl-2007, l-eżerċizzju tal- Green Paper u l-investigazzjoni dwar iż-żraben tal-ġilda li joriġinaw mir-Repubblika tal-Poplu taċ-Ċina. Dan ir-rapport juri l-użu moderat mill-KE ta’ l-istrumenti ta’ difiża kummerċjali, filwaqt li jikkonferma l-prassi tagħha li tiżgura li l-investigazzjonijiet jitwettqu b’mod rigoruż u professjonali. Fl-istess waqt, fejn ikun ippruvat, il-Komunità hija lesta li żżomm iebes kontra prassi tal-kummerċ mhux ġusti. It-trasparenza timxi id f’id ma’ l-applikazzjoni rigoruża ta’ l-istrumenti ta’ difiża kummerċjali, filwaqt li tirrifletti l-bidliet li saru fil-qafas leġiżlattiv fl-2004 u fl-2005. Il-Kummissjoni hija impenjata li tkompli fuq din il-linja fil-ġejjieni. [1] COM(2006) 567 finali – disponibbli fuqhttp://ec.europa.eu/trade/issues/sectoral/competitiveness/global_europe_en.htm [2] L-istrumenti ta’ difiża kummerċjali ta’ l-Ewropa f’ekonomija globali li qed tinbidel – Green Paper għall-konsultazzjoni pubblika – COM(2006) 763 finali, disponibbli fuqhttp://ec.europa.eu/trade/issues/respectrules/anti_dumping/comu061206_en.htm [3] It-Tabella 1 fid-Dokument ta’ Ħidma tipprovdi tagħrif statistiku fuq l-investigazzjonijiet il-ġodda għas-snin 2002 - 2006 li twettqu taħt id-dispożizzjonijiet ta’ l-Artikoli 5 u 10 tar-Regolamenti bażiċi.